Euroopan parlamentin päätöslauselma terästeollisuuden tulevaisuudennäkymistä



Virallinen lehti nro 304 E , 01/12/2005 s. 0373 - 0375



P6_TA(2005)0050 Terästeollisuus Euroopan parlamentin päätöslauselma terästeollisuuden tulevaisuudennäkymistä Euroopan parlamentti, joka - ottaa huomioon Euroopan unionin perusoikeuskirjan ja etenkin siihen sisältyvät sosiaalisia oikeuksia koskevat määräykset ja EY:n perustamissopimuksen 136 artiklan, jonka mukaan jäsenvaltioiden tavoitteena on työllisyyden edistäminen, elin- ja työolojen kohentaminen, riittävä sosiaalinen suojelu, työmarkkinaosapuolten välinen vuoropuhelu ja henkilöstövoimavarojen kehittäminen, jotta voidaan saavuttaa korkea ja kestävä työllisyystaso ja torjua syrjäytymistä, - ottaa huomioon työntekijöille tiedottamista ja heidän kuulemistaan koskevista yleisistä puitteista Euroopan yhteisössä 11. maaliskuuta 2002 annetun direktiivin 2002/14/EY [1] sekä direktiivit 98/59/EY [2] ja 94/45/EY [3], joilla kummallakin pyritään lähentämään työmarkkinaosapuolten välistä vuoropuhelua koskevaa lainsäädäntöä, - ottaa huomioon aiemmat päätöslauselmansa terästeollisuudesta, teollisuuden uudelleenjärjestelyistä ja sulautumista ja etenkin 12. helmikuuta 2004 terästeollisuuden kriisistä (AST/Thyssen Krupp) antamansa päätöslauselman [4], joka hyväksyttiin yksimielisesti, - ottaa huomioon jatkuvan työpaikkojen vähentämisen terästeollisuuden alalla, - ottaa huomioon työjärjestyksen 103 artiklan 4 kohdan, A. toteaa, että Eurooppa on rakennettu Euroopan hiili- ja teräsyhteisön (EHTY) perustamisen pohjalta, B. ottaa huomioon Lissabonin strategian tavoitteet, joiden mukaan EU:sta halutaan kehittää maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta, C. ilmaisee huolensa sellaisen korkeatasoisen teknisen tuotannon jäämisestä syrjään, jota viime vuosina pidettiin teknisen osaamisen mallina ja joka olisi näin ollen turvattava, D. katsoo, että on koko EU:n etujen mukaista säilyttää sellainen teollinen toiminta, joka työllistää suuren osan laajentuneen unionin työväestöstä, E. katsoo, että solidaarisuus edellyttää konkreettisia toimia tällä hetkellä ja tulevien sukupolvien kannalta siten, että edistetään sosiaalista yhteenkuuluvuutta ja taloudellista toimintaa, joiden avulla on mahdollista poistaa EU:n epäsuotuisten alueiden ja heikommassa asemassa olevien väestönosien väliset erot talouskasvun ja paremman kilpailukyvyn myötä, F. ottaa huomioon, että Thysen-Krupp -yhtiö ei ole noudattanut Italian hallituksen kanssa tehtyä Ternin terästehdasta koskevaa sopimusta; toteaa, että sopimuksen mukaan teräksen tuotanto jatkuisi ja yhtiö saisi vastineeksi infrastruktuureihin ja energiakustannuksiin liittyviä etuisuuksia, G. toteaa, että kesäkuussa 2004 tehtyjen sopimusten irtisanomiselle ei ole minkäänlaisia tuotannollisia perusteita ottaen huomioon, että yhtiön nettotulos kasvoi 55 prosenttia ja ylitti hiljattain 844 miljoonan euron rajan, H. toteaa, että vajaan vuoden kuluttua tästä sopimuksesta, yhtiö ilmoitti toistamiseen aikovansa sulkea magneettisen teräksen tuotantoyksikön, mistä johtuen kaikkien sulattamoiden toiminta mahdollisesti lakkautettaisiin ensi vuonna; katsoo, ettei ole olemassa minkäänlaisia tuotannollisia syitä, joiden vuoksi ei pitäydyttäisi kaikkien osapuolten tekemässä sopimuksessa, tai lakkauttaa Thyssen Krupp -yhtiön Ternin tehdas, I. toteaa, että magneettisen teräksen tuotannon lakkauttaminen Ternissä merkitsee tämän strategisen teollisuuden alan katoamista Italiasta, millä olisi vakavia seurauksia talouden kilpailukyvyn ja ammattitaitoisten nuorten työllisyyden kannalta, J. ottaa huomioon AST Thyssen Krupp -yhtiötä hyödyttäneen mittavan julkisen rahoituksen, mukaan lukien rakennerahastojen tavoitteesta 2 ja Euroopan sosiaalirahastosta peräisin olevan rahoituksen paikallisten järjestelmien, infrastruktuurien ja ammatillisen koulutuksen kehittämiseksi, K. ottaa huomioon asianomaisten työntekijöiden ja heitä edustavien ammattijärjestöjen sekä paikallisen väestön ja paikallisviranomaisten edustajien aktiivisen toiminnan; 1. kehottaa komissiota edellä mainitun, Euroopan parlamentin 12. helmikuuta 2004 antaman päätöslauselman mukaisesti omaksumaan päättäväisemmän strategian teollisuuden uudelleenjärjestelyjen ja niiden sosiaalisten vaikutusten varalta; 2. kehottaa jäsenvaltioita ja komissiota edistämään toimia Euroopan terästeollisuuden toiminnan supistamisen ja siitä seuraavan ammattitaitoisten työntekijöiden työpaikkojen menettämisen estämiseksi etenkin huipputeknologian yrityksissä, joissa on tehty merkittäviä investointeja innovaatioihin; 3. kehottaa Thyssen Krupp -yhtiötä, koska Italian hallituksen ja komission päättämät toimet ovat sitovia, säilyttämään työllisyyden tason, noudattamaan kesäkuussa 2004 esitettyä investointisuunnitelmaa ja lisäämään muiden sellaisten tuotteiden tuotantoa (takoteräs ja titaani), jotka eivät ole suoraan kytköksissä toiminnan kannalta keskeiseen ruostumattoman teräksen tuotantoon; 4. ilmaisee myötätuntonsa asianomaisille työntekijöille ja heidän perheilleen, mukaan lukien alihankintayrityksissä sekä terästehtaan toimintaan liittyvillä aloilla työskentelevät työntekijät, joita työvoiman supistaminen saattaa koskea; 5. katsoo, että yhteisön varojen käyttöön ja etenkin teollisuudelle suunnattujen ja Euroopan sosiaalirahastosta myönnettävien varojen käyttöön on sovellettava innovaatioita, paikallista kehitystä ja työllisyyttä koskevia erityisiä sääntöjä, ja että tukea saavat yritykset ovat velvollisia harjoittamaan tuottavaa toimintaa maassa; toteaa, että etenkin rakennerahastoista myönnettävien varojen käyttöä koskevia sääntöjä on noudatettava ja edistettävä; 6. kehottaa komissiota ja jäsenvaltioiden hallituksia laatimaan yritysten sosiaalista vastuuta koskevaa lainsäädäntöä kestävän kehityksen tukemiseksi; 7. katsoo, että Euroopan on tuettava innovaatiota kehittämällä teollisuuden intressejä etenkin kehittyneillä ja korkean teknologian aloilla siten, että tuetaan teollisuuden uudelleenjärjestelyjä koskevia asianmukaisia suunnitelmia; korostaa, että investointeja tutkimukseen ja kehitykseen voidaan käyttää sellaisten uusien materiaalien, mallien ja prosessien kehittämiseen, jotka voivat johtaa muutoksiin perinteisillä teollisuudenaloilla; 8. kehottaa komissiota esittämään selvityksen teräsalan nykytilasta sekä asettamaan alaa koskevan korkean tason työryhmän; 9. kehottaa komissiota esittämään Euroopan hiili- ja teräsyhteisön sopimuksen umpeuduttua terästeollisuuden tulevaisuutta koskevan strategian tämän alan eurooppalaisen vapaan kapasiteetin hyödyntämiseksi; 10. kehottaa jäsenvaltioita edistämään ja tehostamaan työmarkkinaosapuolten välistä vuoropuhelua työntekijöille tiedottamista ja heidän kuulemistaan koskevan kansallisen ja yhteisön lainsäädännön puitteissa ja hyväksymään tehokkaita toimia ammattijärjestöjen edustajien suojelemiseksi; 11. kehottaa komissiota toimimaan päättäväisesti WTO:ssa ja OECD:ssä sen takaamiseksi, että eurooppalainen teräteollisuus voi säilyttää asemansa kansainvälisillä markkinoilla; 12. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, WTO:lle, OECD:lle sekä työmarkkinaosapuolille. [1] EYVL L 80, 23.3.2002, s. 29. [2] Neuvoston direktiivi 98/59/EY, annettu 20. heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä (EYVL L 225, 12.8.1998, s. 16). [3] Neuvoston direktiivi 94/45/EY, annettu 22. syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä (EYVL L 254, 30.9.1994, s. 64). Direktiivi sellaisena kuin se on muutettuna direktiivillä 97/74/EY (EYVL L 10, 16.1.1998, s. 22). [4] EUVL C 97 E, 22.4.2004, s. 637. --------------------------------------------------